Hubert Booi

**Hubert Obdulio (Lio) Booi** (☆ 25 di juli 1919 na Nikiboko  - † 20 di december 2014 na Aruba) tabata un poeta, autor, dramaturgo, traductor, docente, actor y declamador Boneriano-Arubano. E ta e autor di Himno di Boneiro y co-autor di Himno di Aruba. E tabata particularmente conoci como promotor di idioma Papiamento y bida cultural na Aruba.

## Biografia
Lio Booi a nace na Nikiboko, Boneiro na 1919. Na 1935 el a muda pa Aruba y a traha 23 aña na e sucursal Arubano di Hollandsche Bank-Unie (HBU). Seguidamente e ta drenta servicio di gobierno ocupando diferente puesto, entre otro na WEB, oficina di turismo y departamento di informacion (BUVO). Na 1963 e ta bira hefe di Oficina di Cultura y Educacion.  

Den curso di e añanan, Booi a crece bira e figura di bida cultural na Aruba. Como miembro di directiva di Sociedad Bolivariana, e tabata cofundado di "Arubaanse Kunstkring" na 1946, cu tabata organisa presentacionnan di musico internacional, conhunto y gruponan di ballet. E mes tabata toca piano i tabata actor. Como pintor autodidactico, el a duna les di pintamento y tabata prefera di pinta paisahe y naturalesa Arubano. Booi tabata un promotor ardiente di Papiamento y tabata duna charla riba idioma y cultura na radio y television. Ademas, el a duna les di Papiamento y tabata un experto autodidactico den idiomanan, incluyendo Ruso. El a keda nombra miembro y secretario di Comision Daantje, cu a conseha gobierno na 1974 tocante introduccion di un ortografia oficial pa Papiamento. Entre 1967 y 1969 el a colecta, hunto cu G.F. ‘Ito’ Tromp, informacion tocante cultura tradicional Arubano pa medio di historia oral di e poblacion indjan mestizo. Na aña 1978 el a funda Instituto di Cultura como contrapartido di Oficina di Cultura y Enseñansa, cu a keda disolvi dia 1 di januari 1986 ora cu Aruba a bandona Antias Hulandes. E tabata e prome director di e instituto aki te cu su retiro na 1980.

Na e edad di 95 aña Booi ta fayece den Horacio Oduber Hospital. E tabata casa cu Flora Quintana (Ina) Coronel y hunto nan tabatin cinco yiu muhe y un yiu homber. Su yiu Lydia Booi ta conoci como cantante soprano.

### Escritor, poeta y dramaturgo
Booi a skirbi poesia, cantica, obra teatral y cuentanan na Papiamento. Su poemanan tabatin un uzo magistral di idioma y musicalidad, cu a wordo caracterisa pa Cola Debrot como un “ritmo adagio fluyente”. Booi tabata conoci tambe como un declamador meritorio di su propio obranan. Pa Padu Lampe el a skirbi entre otro letra pa cantica, y na 1976 el a skirbi un couplet adicional pa e himno nacional di Aruba. Tambe el a skirbi e letra pa e himno nacional Boneriano, *Tera di Solo y Suave Biento*. Esaki a keda publica pa prome biaha na aña 1944 den e buki di cantica *Nos ta canta* di Nilda Pinto.   

Den añanan 1950, Booi tabata e prome dramaturgo cu a percura pa un repertorio di teatro Arubano. E tabata un di e escritornan mas importante di e grupo di teatro amateur Mascaruba. Banda di traduccion na Papiamento di obranan for di e repertorio mundial, el a skirbi tambe obranan original Arubano. Su obra mas importante pa Mascaruba tabata e obra di pasion traduci *Golgotha* (1956), cu a actualisa e storia di pasion biblico y a pone esaki den un ambiente local Arubiano. E obra aki a keda publica na 1967 den Antilliaanse Cahiers. Pa e grupo hubenil cultural “De Trupialen” el a skirbi e musical *E perla di Caribe* (1955), un obra original den e tradicion di ‘Indjanismo’. E estilo aki a surgi for di un movemento na Latino America pa dedica atencion na su gran pasado indjan, cu a wordo destrui door di colonisacion Europeo. E nombernan di e personahenan den e musical a wordo tuma for di luganan na Aruba, manera Arashi, Bubali, Jucuri, Butucu, Basiruti y Macuarima, loke tabata comun den e ‘literatura indjanista’.

Booi su obranan a wordo inclui den varios antologia, entre otro *Di Nos* di Pierre Lauffer (1971); *Cosecha Arubano* (1983), *De navelstreng van mijn taal. Poesía bibo di Aruba / Living poetry of Aruba* di Anton Claassen (1992); *Pa Saka Cara* (1998) y *Isla di mi* di Frank Williams (2000). E obra *E Perla di Caribe* a keda publica completo na 1998 door di BNA como e prome edicion di “Cosecha Literario Arubiano”. Un lista di su contribucionnan na idioma Papiamento por wordo haya den e buki *Bibliografia di Idioma Papiamento* (2005) di Maritza Coomans-Eustatia. Parti di su obra (no publica) a keda conserva den forma di grabacion riba tape y manuscrito y ta forma parti di e coleccion “Ito Tromp” di Biblioteca Nacional Aruba.

## Reconocemento
* 1999 - a reconoce su trabou literario cu e Premio Cadushi di Cristal.
* 2010 - Fundacion Lanta Papiamento a nombra Booi miembro honorario.  
* 2017 - Inauguracion di estatua di Padu Lampe, Rufo Wever y Hubert Booi na Plaza Padu (Oranjestad) 

## Obra
* *E perla di Caribe*, musical/comedia (1955)
* *Golgotha* (1967 den Antilliaanse Cahiers)
* *Amor di Kibaima*, musical/comedia (1969)
* *Muchila*, antologia di proza y poesia (1969)
* *E flamingo di Aruba* (2006, antologia di poesia, comedia, cuenta y ensayo)

## Mira tambe
* Aruba Dushi Tera
* Himno di Boneiro
* Literatura di Caribe Hulandes
* Autornan di Caribe Hulandes